url: =Jeremiah 50 | Siantongluan\nKhaldea mite gamsungah a om Babylon khuapi tawh kisai-in Topa in hih bangin kei tungah a hong gen hi:\n"Gam khempeuhah genin taangko un la, dial khai un la im kei un. Babylon khuapi kia ta hi. Bel pasian maizum ta a, Merodak pasian kitan gawpta hi. A milimte uh maizum ta a, a pasian-te uh kisiagawp ta hi, ci-in taangko un.\n"Bang hang hiam cih leh leilu lam panin Babylon gam a sim ding leh gamlak a suaksak dingin gam khat hong pai ding hi. Gamsungah kuamah tenglo ding a, a mihing a ganhingin a taimang ding uh hi.\n"Topa in kong cihin-ah, tua ni tua hun ciangin Israel mite leh Judah mite kap kawmin hong paikhawm ding uh a, Topa a Pasian uh hong zong ding uh hi.\nZion khua lampi a dong ding uh a, tua khua lam maingatin, Hong pai un. A kimangngilh ngei nawnlo ding tawntung thuciamna khat Topa tungah ciamkhawm dih ni, a ci ding uh hi.\n"Ka mite tuu mangthang bang ahi khin uh hi. Makai tuucingte in mualtung tengah lamkhialin a gammanpih uh hi. Mual khat panin mual khatah a pai kawikawi uh a, a giahna inn uh a thei nawn kei uh hi.\nAmau a mute in na ne gawp uh hi. A galte un, Ko bangmah khialhna ka nei kei uh hi. Bang hang hiam cih leh a pute a pate un a muan leh a lametna uh Topa tungah amaute a khial uh hi, a ci uh hi.\n"Israel mite aw, Babylon khuapi pan taikhia un. Khaldea gam panin paikhia un. Keelhon laka keeltal bangin a paikhia masa ding kituh un.\nBang hang hiam cih leh en un, keimah in leilu lam panin gam pawlkhat ka hanthawn ding a, Babylon ka simsak ding hi. Amaute in Babylon khua kimkotah gal pangin tua khua a la ding uh hi. Galkap siamte lot bangin a thaltangte un khakloh a nei kei uh hi.\nKhaldea gam kiluhgawp ding a, Topa in kong cihin-ah, a luh khempeuh in a lungkim dong uh a la ding uh hi.\n"Babylon mite aw, note in keima gamh Israel mite na luhgawp uh hi. Lungdamin kipakin, lopa kham bawngno bangin omin sakol bangin na ham uh hangin,\nna nu uh Babylon khuapi maizum ding a, note pianna na nu uh a mindai ding hi. En un, na gam uh gam khempeuh lakah a ginalo pen hi ding a, lei keu, gamlak, sehnel gam a suak ding hi.\nTopa hehna hangin kuamah tenglo ding a, gamlakpi a suak ding hi. Babylon khua a kantan mi khempeuh in lamdangsa-in khuapi siatna hangin zahko-in a phitsan ding uh hi.\n"No thal tawite khempeuh aw, Babylon khua a sim dingin a kimkotah gal pang un. Thaltang khat beek sitloin kap un. Bang hang hiam cih leh Topa tungah a khialzo uh hi.\nKhuapi a sim dingin a kimkotah awng un. Babylon khuapi in note hong lel khinzo hi. A galdalte uh cim khin a, a kulhte uh puk khinta hi. Hih pen Topa phulakna ahih manin, amau tungah phu la un. Midangte tungah a bawl bangin amau tungah zong bawl un.\nBabylon khua-ah khaici tuhte thatlum un la, anla dingin phiaukawi a tawite beisak un. Galte namsau kihta-in mi khempeuh in a mipihte lak mah uh zuankik ciatin a gam mah uhah a taikik ding uh hi.\n"Israel mite, humpinelkai in a delhmang tuu tawh a kibang uh hi. A masa-in Assiria kumpipa in ne a, tu-in a tawpna-ah Babylon kumpipa Nebukhadnezzar in a guh dongin a teeptum hi.\nTua ahih manin Vanglian Topa, Israel mite Pasian in kong cihin-ah: En un, Assiria kumpipa gim ka piak bangmahin Babylon kumpipa leh a gam ka thuaksak ding hi.\nIsrael mite a omnasa mun mahah ka omsak kik ding a, Karmel leh Bashan mual, Efraim mual leh Gilead mualah a piang ante lungkim takin a ne ding uh hi.\nTua ni hun ciangin, Topa in kong cihin-ah, Israel gamah khialhna kizong ding a, a kimu kei ding hi. Judah gamah mawhna kizong ding a, a kimu tuan kei ding hi. Bang hang hiam cih leh ka nuntaksak, ka nusiatlai mite a mawhna uh ka maisak ding hi.\n"Merathaim gam a sim dingin pai un la, Pekod mite zong va sim un. That un la a vekpi-in sumang un, Topa in kong ci hi. Kong sawl khempeuh hih un.\nGamsungah galsimna aw kiza a, na tampi kisia hi.\nLeitung khempeuh sekpi bangin a satkham Babylon khuapi, tu-in tua sekpi kitanin kitamta hi. Gamdangte lakah tu-in Babylon khuapi a mulkimhuai a suak ta hi.\nBabylon khua aw, nang thang kong siah a, theilo na hih manin na awk pah hi. Topa langpang na hih manin nang hong kimu-in hong kiman hi.\nTopa in a galhiam koihna hongkhiazo a, a hehna galhiamte a lakhia hi. Bang hang hiam cih leh Babylon gamah Vanglian Topa Pasian in sep ding khat a nei hi.\nMun khempeuh panin hong sim un la, a ansal uh honsak un. An cian bangin amaute ciang un. A vekpi-in susia un la, bangmah nusiat kei un.\nA galkap hangte khempeuh uh thahsak un. Amaute in gimna thuak ding uh a, a thuak ni ding uh hong tungzo ta!"\n(Ngai dih un. Topa i Pasian thuhkikna, ama biakinnpi hangin a phulakna thu Zion khua-ah a taangko dingin Babylon gam panin ka mite suakta-in a tai uh hi.)\n"Babylon khua a sim dingin thalkap siam, thaltawi theite va sam un. Khuapi umcih un la, kuamah suaktasak kei un. Ama hihna tawh kituakin ama tungah hih un. Ama hih ngei bangmahin ama tungah bawl un. Bang hang hiam cih leh amah kisathei-in Topa ahi, Israel mite Siangtho Pa a simmawh hi.\nTua ahih manin khuasung laizangah a tangvalte uh si ding uh hi. Tua ni ciangin a galkapte uh a beimang khin ding uh hi, Topa in kong ci hi.\nEn in, a Vanglian Topa Pasian in kong cihin-ah: Nang a kisathei Babylon aw, nang kong langpan hi. Bang hang hiam cih leh nang gim kong piak hun ding na ni hong tungzo ta hi.\nA kisathei gam hoi-in tuk ding a, kuamah in a phongto kei ding hi. A khuapite mei tawh ka hal ding a, a kiima om khempeuh a kangtum ding hi.\n"Vanglian Topa in kong genin-ah: Israel mite leh Judah mite in netniamna thuak uh a, sal dingin a paipih mite in lencipin a ciahsakkik nawn kei uh hi.\nAhih hangin amaute a honkhiapa hat mahmah a, Vanglian Topa kici hi. Amah in leitungah kilemna a omna ding leh Babylon mite in gimna a ngahna dingin, amaute-a dingin a sem ding hi.\n"Topa in kong cihin-ah, Khaldea gammite, Babylon khua-ah a tengte, a kumpi uliante leh a mipilte namsau tawh kithat ta hen!\nKamsang zuau mihaite namsau tawh kithat ta hen! A meidawi a galkapte namsau tawh kithat ta hen!\nSakolte leh sakol leengte, numei tawh a kibang lel a galkap cialte uh, namsau tawh kithat ta hen! A sum a paai khempeuh uh, kituahmang ta hen!\nGuah zu kei hen la, a gunte uh kang ta hen! Bang hang hiam cih leh milim biakna gam hi a, milimte a hailawh uh hi.\n"Tua ahih manin gamsate leh se-alte Babylon khua-ah teng ding uh a, vasa-kalaohte zong a teng ding uh hi. A khang a khangin, a tawntungin mi kuamah a teng ngei nawn kei ding hi.\nTopa in kong cihin-ah, Sodom khua, Gomorrah khua, leh a kiima khuate, Pasian in a suksiat bangin tua lai-ah kuamah a teng kei ding a, kuamah zong a va baang pak beek kei ding hi.\n"En un, leilu lam gam panin mi hong pai uh a, gam lian khat leh kumpi tampi leimong gamla pek panin galsim dingin kithawithawi uh hi.\nA thal uh leh a teipi uh tawi uh a, gilo mahmahin hehpihna lungsim neilo uh hi. A husa uh tuipi ging bang a, sakol tungah tuang uh hi. Babylon mite aw, note a hong simgawp dingin hong kithawi uh hi.\nBabylon kumpipa in tua thu za khinzo a, bangmah a cih thei kei hi. Lungkhamin lumcip a, nupi nausuak ding bangin na a sa hi.\n"En un, lonona-ah nuamtakin a om tuute, Jordan gam tulak panin a hong paito humpinelkai in a delhmang bangin a gam uh nusia-in thakhat thu-in amaute ka taimangsak ding a, a gam uh a uk dingin ka deih peuhpeuh ka seh ding hi. Bang hang hiam cih leh kei bang mi kua om ahi hiam? Ka to ding kua omlai ahi hiam? Ka mai-ah kua kumpi hong ding ngam ding ahi hiam?\nTua ahih manin Babylon khuapi thuak ding leh Khaldea gam gimna dingin Topa geelna leh ngimnate ngai dih un. A ta ngekte nangawn uh kikaikhia takpi ding a, mi khempeuh a lau taktak ding uh hi.\nA pukna uh gin ngaihlua ahih manin leitung a kiling ding hi. A kahna aw uh gam khempeuhah a kiza ding hi," a hong ci hi.


timestamp: atn

url: =Cope Topa Hongpai Aphattuamna/ Khantohnate :: ZOMI DAILY\nposted on 20 November 2015 at 7:38 am Lomkholna: Article\nCope topa tangthu i et ciangin a hongtun leh a sih kikal nasep lianpi namthum hong sem hi. Tuate-in Zolai hong bawlsak, Pasian thu hong hilh, leh sang-uk (sangmang) ahi hi.\nHibangin nasep namthum a sep manin Hakha ah “Cope si hi” cih a zi E. Cope in a zak ciangin ” a gimthei lo tawh a kibang mihing thum nasep a sempa’ nuntakna beita” na ci hi. Hibang a mihing thum nasep a sempa’ maban tungtawnin tulaitak Zomite omzia i en ding hi.\n1. Cope topa hang aa lai lam khantoh zia:\nLai i neih lohna thu-in anasep tampi nawngkai sak ding cih thei ahih manin Pasian thu a gen kawm in i lai ding hong bawlsak hi. Hih Zolai a hong bawlsak manin i phattuamna tampi omhi. Leitung aa mipil masate’ lai bulpi (alphabet) a na zat khak pen i hamphat mahmahna lianpi khat ahi hi. Zo lai simthei aa Manglai a sim thei nailo khat in manglai mal khat mu peuh leh a sim thei het kei zongin malgawmin hpmg si, leh kinaih mahmah hi. Tua pen i hamphatna khat hipah hi.\nI lai neih zawh tu’n kum zakhat hong cing ding hita buang aa i Zolai pen a khantoh hetloh pen i vaipuak ahi hi. Mailam ah i lai lam aa degree sang nei mipil nih le thum i neih ciangin hong puah ding uhhi. Tu laitak in a kin zaw deuh khat leh nih in a mau’ uk zia hoih a sak zia uh tawh kizui in a tuamtuam in kibawl ngeingai hi. Hoih mahmah hi. Tu a bangin kin tek lehang asawt lo-in i Zolai pen laipai zia (gramma) bulpi nei thei ding hihang.\nI Zolai bulpi pen A,B,C, (alphabet) ahih man ahitam? tuma kum 30/40 hunlai aa college kahte manglai/pau a kihtak lohna uh? ahih phial leh zong banghangin tulai aate siam tuan khollo i hiam? Ahi zongin i Zolai hangin nidang aate manglai siam, zahin i siam, hetkei zongin phattuamna tampi hong pia hi, cih phawk huai mahmah hi.\nLeitung gam khangtote’ lai bulpi i zat manin amau’ bawlsa laikhetna (typewriter) , thukheelset (computer) deih bangin kizangh thei ziau a hih manin minam hampha mah mahte ihi hi. I minam sung pan Zolai gelh thei khat in internet hongin laikhak theihna pen Manglai a siamna hang hikei. Thukheelset (computer) ii sawlna teng a banbanin a mitkha ah luaisakin, a kigelh Mannglai malte a ciapteh hat man hilel hi. Pilna hang ahih tei hangin ciapteh hat peuh leng hithei pha mahmah hi. Hih pen i Zolai neih man aa phattuamna ahi hi.\nTua ahih leh i Zolai in Zotate tuni’n bang ciang hong tun?\nLeitung pilna khantohna tawh kizui-in zotate zong pil-in khangto mahmah kisa ing. University leh college pan master leh doctorate degree ngah pen tuma lam kum 10 a kipan kikhang mahmah hi. Tua bek thamloh in leitung mun tuamtuam aa zotate i tuntunna peuh ah a pil a siam a kikhai zaw deuh om, cih khawng i gal zakzak ciangin Zogam aa inn ngakte nana angtang mahmah hi ung. I Zolai in Zomite pilna sang pipi hong guanin gualtung hong tuang sak hi. Cope topa in Zolai a hong bawlsak bek hilo-in Manglai aw suah tawh a kinai-in hong bawlsak lailai ahih manin, lai i neih ding ciang bek hilo-in leitung bup tawh a kizakim dingin a hong deihsakna kilang mahmah hi. Tua hih manin:\n– Zolai i gelh theih khit nak leh Manglai gelh hak nawnlo hi.\n– Zolai i sim theih khit nak leh Manglai sim hak nawnlo hi.\n– Zolai i zat theih khit nak leh leitung tawh kizakim hihang.\nCope topa Zogam leitang hong tun zawh kum za hong cin ngawngaw ciangin a hong makaih / a hong guat “I pilna tawh i minam laamto ni! I pilna tawh i gam i lei puah ni! I pilna tawh i omna peuhah nungta-in mi tampi phatuam sakni”.\n2. Cope topa hang a Khristian nuntak zia khantohna:\nZomite’n Khristian lam ah leitung tawh kikim lel hang, ci leng kikhial khollo ding hi. Hun khat lai-in ei le ei ciamnuihna a i zat “khamtung gam ah bang piang hiam?” kici sakin “galkap” ci-in kidawng sak hi. Hih kammal ka zak aa kipan tuni dong thuakhak ka sa mahmah hi. Midangte hong cih hileh phamawh ka sa kei aa, ei le ei in i kicih manin zumhuai mahmah ka kisa hi. Tuma kum 50 lai aa kipan galkap lam kinak tum mah aa, galkap ulian tampi na om mah hi. Ahi zongin tuma kum 25 khawng aa kipan hun hong kinak kheel mahmah in mi tampi tak-in Khristian biakna hong kin mahmah uhhi. Tua tungtawn in i milip ii 90% khawng Khristian ahi ding khatin kigen aa tawm ka sa hi. Ahi zongin kawl gam bup zia tawh i et ciangin tam mahmah hi. 1980 khit Khristian biakna a kilawp mahbangin Lai Siangtho sang kah zong kilawp mahmah hi. Tu ni ciangciang gam sung gam pua aa om zotate Biakna lam ah Doctorate degree ngah 200 bang pha khin ding hi ahong kicih ciangin angtan huai mahmah ka sa hi.\nTua banah Lai Siangtho sangkah tampi ki-om aa, Zotate’ makaih Lai Siangtho sinna sang zong tampi mah om hi. Khangnote mipil degree nei 40% bangin biakna hong kin mahmah hi. I minam bup phial Khristian ihih hangin Khrih gim nam nailo hihang. Ahi zongin Zomite’ leitang ah Khristian hong tun zawh kum zakhat taktak hong naih ciangin Khristian hihna i khang mahmah aa, Biakna sang tampi i nei aa, Biakna lam mipil tampi i om hi. Khristian mipil tampi’n gam dangah pilna a sin beh manun pilna bek hilo-in khantohna tampi hong nei uh aa phattuamna tampi hong hipah hi.\nZotate Khristian biakna lam i khantohna tawh kizui -in kumpi nasemte zong a tuntunna vuah thu-umteng na kikaikhawm in Pawlpi na phut (dingsak) kawikawi uhhi. Tua tawh kizui-in Biakna nasep zong a munmun ah om kawikawi hi. Hun khat lai aa, “Zo gam ah bang piang” ci a kidot ciangin a kidawnna ahi “galkap” acih pen man mahmah hi. Zo gam panin tulaitak galkap (Khrih galkap) tampi piang (thuat) aa, mitampi mah langlut uhhi. Mitampi mah-in langlut nadingin a pi a taang kitehteh uhhi.\nTuma kum 25 lai-in Zotate LaiSiangtho sin “bangzah pha?” cih kithei khinzo napi, tu’n tua gen loh Zotate makaih Lai Siangtho sang nangawn theihkhit zawh ding hilo hi. Hih pen ei hanciam zawhna hang hilo-in Pasian thupha ahi hi.\nZomite Khristian hihna (Christianity) ah nasia takin khangto hang-a. Kawlgam sung minam tuamtuam lakah a khangto pen dingin i kilam-en hi. Zomite’ makaih Lai Siangtho sinna (Biakna) sang tawm-lo aa, Evangelist zong a tam khahkhia pawl ahi dngin ka ki lam-en hi. I leitang ah Khristian upna a hong tun zawh kum zakhat hong naih ngawngaw ciangin .\nI Khristian hihna in Kawlgam vaigam zel,\nI Khristian hihna nuntak pihni!\nI Khriastian hihna khahsuah keini!\nI Khristian hihna i omna peuhah kilangsak ni!\n3. Copa hang-a nuntak khuasak zia khantohna:\nZomi kampau Khristian ahi-aa, Khristian lo ahi zong, i minam bup silh le ten, thu le la, muh le ciin a kipan a kivang kimin kikhangto mahmah hi. Ama’ hongpuak Khristian thu-in dahna thu hilo -aa Lungdamna thu ahih manin i mivekpi-in lam khat teitei ah kiphattuam pih hi.\nTu hun laitak i nuntak zia i ki-et ciangin nidang tawh kilamdangin, heek le tat a hi-aa pau le ham ahi zong nasia takin khangto mahmah hihang. I gam ah bel kikial lua ahih loh hangin midangte muhna munuam in tu aa sangin a nuamzaw in i om khak leh cihna bekbek hangin gamdang kipai mahmah aa mailam ah kipai lai ding hi. Khualzin gamvak pen nidang sangin kitamzaw hi. Gentehna: Tedim pan Kalay myo tuaksuak ding mawtaw tuang te kidong ciatciat leng “Yangon pai ning” aci om hamtang hi. Tua mahbangin Kalay myo pan Tedim a kahto mawtaw khat peuh vasit tel leng, “Yangon pan hong ciah” khat le nih om hamtang hi. Tedim leh Yangon kikal lampaina ni thum bang a sawt hangin a nisim in a kuan a ciah kiphamat hihang! Tuma kum 25 lai-in Tedim pan Yangon pai ding kal khatin khat a om leh a tam mahmah hi aa, tu hun ciangin ani ni-in omta hi. I gentehna in: tu ni’n Thangho-te unau; zing teh Nantal, thai teh Neinote nita, cih phial ding hita hi.\nTua mahbangin Yangon pan gam dang pai zong a nipi simin khat le nih om aa, pai a sawm zong tampi mah om hi. Hite pen sum le paai zong ding i cih hangin khantohna, thumuhna hi aa, nidang sangin i kilamdanna, i khantoh zawkna na hi gige hi.\nTu laitak i mipih gamdang omzia en leuleu le’ng, Malaysia ah tul giat val ding ci uh aa, America ah tul nga val ding ci uhhi. Tua lo mundang gam tuamtuam aa omteng a kilomtuat leh then nga val ding ci uhhi. Hih bangin leitung gam tuamtuam ah a kithehthang Zotate pawlkhat bang a tuntun na vuah inn le lo tawh sumbuk tawh omin nuntak khuasak zia nakpi-in nuamsa mahmah uhhi.\nSilh le ten i ki-et ciangin mi silh/ ten bangmah kisilh/teeng thei lel aa, mi omzia mah kiciing thei hi. Leitung khantoh zia tawh kizui in om thei lel hihang.\nCope topa hangin zomite leitung tawh i kikimna mangngilh theih, pampaih theih ding hilo hi. Tua ahih manin Zomi u le nau i omna ciat, i maban ciat panin hihciang i tun theihna khatvei lungngai kikin 2010 ciangin a kua, a kua cilo Zotate vannuai khut khat tawi, khe khat khai bangin, geelkhawm semkhawm in kuang khat sungah sawk khawm ding hihang. Hih 2010 pen Zotate kici khempeuh a pil, a hai, a hau, a zawng kua pawl, kua pawl cilo-in Lungdamkoh khopna leh Thupha nget khopna hun manpha hong hiding ahih manin ,\nTopa tungah thungetna tawh mapang ciat dingin kong zawn uhhi.\nRev. Thang Go Khup\nCope 98 Celebration\nBathel Assembly of God\nPrevious: Manglai leh Zomite\nNext: Ka muhpak US Gamthu pawlkhat – 55\nNgaih Anglai Zal Dingin – 12 ~ Hau Za Cin


url: =Lawhcin nading kong lianpi kihong ~ Rev. Zam Khat Kham :: ZOMI DAILY\nposted on 30 December 2016 at 10:20 am Lomkholna: Article, Biakna, Zamkhatkham\nBanghang hiam cih leh kei adingin lawhcin nading kong lianpi khat hong kihon zo hi. Ahi zongin kei hong langpan tampi a om hi. I Corinthians 16:9 I nuntakna ah lawhcinna leh Pasian ading i kizat theih nadingin kong a kihon hun om mahmah hi. Mi tampite in tua banga kong kihongte mu thei lo-in haksatna vive-in ngaihsun thei uh hi. Tua bangin kong banga kihong hun hoih leh lampite i muh theih ding thupi mahmah hi.\nAhi zongin kong a kihon sim-in langpanna zong om thei den mahmah hi, cih i mangngilh khak loh ding thupi hi. Hun hoih hun pha khat i ngah simin haksatna tawh kizui khawm thei den-a, haksatna i cihte khempeuh ah lawhcin theih nading kong kihong zong om thei den gige hi. I muh theih loh manin thupha tampi kitaan lawh a, Topa’ hong laptoh ding i khahsuah hun zong om tham hi. Pasian’ zat theih ding mi tampite tua banga kizang kha lo tam mahmah ding hi.\nPasian’ sapna zong za uh, a kisapna zong mu-in, pai zong pai nuam takpi uh a, kong kihong zong mu takpi uh hi; ahi zongin lungkiat nading thu tuamtuam, langpanna tuamtuam hong om ciangin lawhcin nading leh Pasian’ zat theih nading a kong kihongte sangin haksatna leh langpannate bulphuh zaw kha uh ahih manin a kipiakkhiat nopna uh hong bei-a nasem taktak mi suak nawn lo uh hi.\nTua ban-ah, Pasian’ ading kizat theihna kong zong hong kihon hi, cih i phawk ding thupi mahmah hi. I leitung nite a bei kuan ciangin i nuntakna en kik-in Pasian ading a kizang thei ding pipi i kizat khak loh khawng peuh i kisik khak ding dahhuai mahmah ding hi.\nI Topa kianga i tut theih ding mi tampite’ tung ah hotkhiatna thu gen het lo a leitung nate buaipih-in leitung thu leh nopsakna zongin i thapaih khak ding dahhuai ka sa mahmah hi. Tu laitaka thupi i sak mahmah nate Pasian’ gam i tun hun ciangin thupi het lo ding ahih manin tua hun cianga i muhzia ding bangin tu laitak mahmah-a i muh theih ding kisin ni.\nNa khempeuh a sia lam vive-a mu mite in lawhcin theih nading hun hoih khempeuh ah haksatna vive mu uh a, a hoihlam vive-a mu mite in haksatna kawm kal ah lawhcin nading hun hoih mu thei uh hi cih thu kigenna “A pessimist is one who sees a difficulty in every opportunit; whereas an optimist sees an opportunity in every difficulty” cih kammal hoih khat na za ngei kha ding hi.\nTu kum – 2013 kum – peuhmah haksatna veive i muh kum hi lo-in hun hoih hun pha (opportunity) vive i muh kum hi sak ni, ci-in kong hanthawn hi. Pasian in thupha hong pia-in hong zang tek hen! (Tedim EBC pawlpi khangnote’ khasim laihawm EBY Newsletter, January, 2013 adinga ka gelh hi. ZKK) Rev. Zam Khat Kham\nPrevious: Dahna Pulakna : Mangpha Pa Thang Khaw Khai, Kum 39, (Naulak beh)\nNext: Thutom khensat pulakna: Guasing khua, Zogam ah minam ngenteltakna


url: =Idea (ngaihsutna) :: ZOMI DAILY\nposted on 13 June 2018 at 12:46 am Lomkholna: News, Siamsin\nHunkhat lai in mihau mahmah khat om hi. Tua mi haupa in a it mahmah tapa khat nei hi. Mihau pa in a sihding ciang in a neih a lam khempeuh zuakmang in bangmah om nawnlo hi. A tapa pa a’ ding bangmah om lo aa a neih khempeuh beisiang hi.\nMihau pa a sihding ni hongtun ciangin a tapa sam in “ka ta aw nangbek ta aa kong neih na hihi. Kong it pen nangmah na hihi. Tu in kei a siding hita ka hihmanin hih khi hong pia ning ci in a vom ngait nguat, a et lawm het lo, a deih huai lo ‘khi’ (necklace) khat pia hi. Hih ‘khi’na neih nakleh kei napa sangin na hauzaw lai ding hi. Na kampha ngiat ding hi. Na nuntak sungin kemcing in” ci in sihsan hi.\nHun hongbei toto aa kum (20) khitbang ciangin tua pa zawngsemsem in, a tate sangsum ding nangawn pia zolo, nahaksa pi sem in, nektawm dingzong hamsa sa ta hi. Thu hong ngaihsunsun aa -ka pa in nahau ding, keisang na hau zaw ding cina pi banghang zawng mawk ka hi hiam? Ka pa’n hong khem ta hiam? Ka pa’n lah zuau hong ngenngei sam lo aa- cih bangin hong ngaihsun ta hi.\nNikhat ni ciangin tua mizawng in nidang lai aa a pa ii lawm te khatkiangah a thuteng ve gen hi. A pa ii lawm in – na pa in a neih khempeuh tawh tua ‘khi’ a lei a hihi ci in gen hi. Mizawng pa zong lungdam lua in a ‘khi’ zuak kik hi. Suangmanpha a man na khangkhang ahihmanin a pa ii sum neih zahsang in hau zawtham pek tak pi hi.\nHauhna, pilna cih pen gamla pi ah a om hilo aa tua mizawng pa in hauhna a ngawng ah a ok gige mahbang in hauhna pen i gei nai mah ah a om a hihi. Hauhna leh pilna cih te pen mihing kim in kinei hi. Tua mizawng pa mahbangin ih Ngaihsutna hong ki hongvat leh thakhat in mihau, mi nuamsa, mipil a ki suak ziau ding a hihi.\nLungkiat nading om kei. Tukum ngaihsutna (idea) hoih khat in honglam sang ding hi. Siamsin Library\nPrevious: Pa’ Mit (A Father’s Eyes) ~ Khat Thang\nNext: Tutna mun 5 (Thukhen zum leh Politics sepna ah)


url: =“Zomi : Minam Picing Hihna Lamah” Agelh ~ Kham Sian Muang, Tuilangh AG - Laibu Saal\nHome > Thuluui/Articles > “Zomi : Minam Picing Hihna Lamah” Agelh ~ Kham Sian Muang, Tuilangh AG\n“Zomi : Minam Picing Hihna Lamah” Agelh ~ Kham Sian Muang, Tuilangh AG\n“Zomi : Minam Picing Hihna Lamah”\nAgelh ~ Kham Sian Muang, Tuilangh AG\nAmun : Sakollam Sangpi, Tedim Zogam\nMinam khat, gam khatpeuh peuh in amau minam leh gam tawh kisai-in a lunghimawh ding uh leh a awlmawh ding uh a neih tek mah bangin Zomite ki tangsap peelmawh khat in minam picing i suah ding ahi hi. Picin lam i manawh na’ng Zomi khempeuh in mapan hun ta a, i gam a khantoh nading hanciam a seppah ding tampi om hi. Zomi i hihna leh minam picing suah theih na’ng thu-7 kikum khawm ni.\n1. ZOMI I HIHNA\nMihing piancilna thu a bulkan mipil (anthropologists) te in leitung mi khempeuh nam 3 in na khen uh a tuate in; (a) Mongoloid nam, nisuahna lam, mualtung gama kithehthang Shem suan te lak ah Joktan tate, (b) Negaroid nam, leitaw lama ki thehthang Ham suante leh (c) Europeoid nam, nitumna lam a ki thehthang Japheth suante cih bang ahi uh hi. Hih in Zomi te Shem suan i hih lam hong lak hi. Zomite minamdang te tawh i ki ho ciangin kumpi hong ciaptehna Chin mi ka hi ki ci bek a, kua mah in Chin ka hi, a ci ki omlo hi. Zomite piancilna pupi Jobad (Noah’ tapa Shem pan khang 7 na Jobad suan Zo) 2100 BC pawl a, a piang hi, cih ki mu thei hi. Jobad pan mi i tam ciang, tua min zom suak in ZO, Zomi ihi hi. Zomi cih kammal pen a tawntunga kipanin ei leh ei kilawhna i minam min hi in, Zogam hong pai masate leh, Zomi thu kan masa Mikangte Sir Henry Yule (1508), Father Vincentius Sangermano (1983), Col. T. H. Lewin (1871-72), Dr Francis Buchanan (1835) leh Bertran S. Carr y H. N. Tuck-te in, i minam min Zomi i hihna, tuma kum za tampi lai-in, na gen khin uh hi. Kawl mipil U Thein Pe Myint leh Daw Aung San Suu Kyi-te in zong Zomi i hihna hong ciapteh sak uh hi. Ei Zomite lakah, i muan i suan Dr Sithu Vum Khaw Hau, Sangmang S. T. Hau Go leh Dr Vum Son-te in zong Zomi i hihna, kipsak uh hi. Zomi cih kammal pen ‘Zo mite’ cihna hi a, Zo mite pianna pupi ahi “Zo” pan a kila ahi hi. Mualdawn Zo lak i ten manun Zomi a ki ci hi lo in, i pu sawnsawn uh ‘Zo” ahih man a Zo mi a kici ihi hi. Zomite hi hang i ki cih pen i hihna taktak hi-in, kuamah in Zomi ki ci kei un, hong ci ngei lo hi. Zomite i khanggui thu i sut ciangin, Pu Chin tawh kipan lo-in Pu Zo pan, panin thu i gen hi. Zomi in i piang a, Zomi in kinungta in, Zomi in a ki si ciat ding ihi hi. Zomi cih pen mi hong piak hilo, eima’ a, ei ma neih tuam min, Pasian hong piak ei leh ei kisapna min a hih manin Zomi i hihna phawkin i minam min ding Zomi mah ahih na manggilh kei ni.\n2. ZOMITE MINAM PICING SUAH NADING THU-7\n2.1 A Picing Minam Itna Lamah\nMikim in itna ki nei tek a, Zomite ki tangsap itna in a picing itna leh veina maan ahi hi. I minam, i Nu le Pa (identity) ki kheek thei lo a, Zomi hihna zong ki pai thei lo hi. Mipil ten a minam uh it-in a angtan pih mah bang un, Zomiten zong Zomi i hih na i angtan ding ahi hi. Zotate koikoi-ah i teeng, i giak ta zongin minam nei i hihna kilangsak in, i si i sa sungah Zomi i hihna a omsa te kipsak ni. Kawlpau siam in a maute sangin siamzaw taleng Zomi mah i hi veve a, mikang pau siamin, mikang te zah mahin thupi taleng Zomi mah ki hi veve cih phawk den in Zomi i hih angtan pih ni. Zomi te pen mualtung gam, gamlak, tulak- a teng te hi-in midang te tawh kizopna tam lo-in, ei bek in a om te ihi hi. Tua hangin milak ah i om ciangin Zomi hi ing, a cih ding a mai zum ngaih sut mi tampi om a, a min nangawn uh kawl min a zang om uh hi. A tatak in cileng, minam picing i suah semsem nang tua bang lungsim leh a zumhuai lo thu te ah zum lo-in Zomi ihih na phawk den in i ang tan pih ding ahi hi. Zomiten i minam min maizumpih kei ni. Bang hang hiam cih leh Zomi hih nak leh Zomi mah it ding hi paha, minam itzawh kei a, Zomi ading phattuamna suah zawh kei leh, Zomi sup nading, siat nading, leh tha nem nading peuh mah bawl loh ding ahi hi. I minam itna tatak i neih masiah minam picing kisuak thei lo ding a hih manin Zomi i hihna it in, i minam angtan pih ni.\n2.2 A Picing Pau Leh Lai Zunna Lamah\nA picing sa namdang te neih mah bangin Zomiten pau leh lai ki ciantak in i nei hi. Zomi khat hi na pi-in bang zah tan, pil in, hau mah ta se leh Zo kam a asiam lo te kithupi sim khol lo pah hi. Ahangin, Zomi ihih leh Zomite’ kampau khat teitei tawh i pau a, i gelh a, i sim theih, i ki ho theih kul hi. Zomite pen, mi dang te thupi sak zaw-in midang te’ pau le ngeina peuh la baih in, a zui baih ziau i hih manin, koi gam koi lei-ah i tung zongin, itu i tate, ei pau innkuan sungah zat pih in, Zolai sinsak, at thei sak in i hilh ding kisam a, innkuan sungah Nu le Pa te Zopau in ki ho tangtang peuh leng i ta te ki lawh lel ding hi. Kampau i cih pen minam khat i ki ciaptehna hi-a, Zomi hing ci-in Zokam in i pau kei leh Zomi ki hi thei tuan lo hi. Zomi phazah a kisim (census) teh tua minam khatte pau a zang teng kisim a, a beh a phung, a sisan nam peuh tawh ki sim lo hi. Namdangte paupen, sin ding, siam ding mah hi, a hi zongin eima pau (Zomi pau) le eima hihna nusia lianga mi-a i vazat pih leh ei le ei minam neilo, singbul suangbul pan a piang banga ki bawl i suak hi. Tua bek hi lo, Zopau, Zokam a i pau loh ciang i man (value) kiam hi. Minamdang te kiang vatengin a mau pau in pau in a mau mibangin i om phial zong, midang, gamdang mi in hong mu den ding uh a, beh le phung, nam nei lo kisuak bek tham lo, a mau simmawh in ki om lel tak ding hi. Tua a hih manin, Zomi khempeuh in, i omna ciat ah Zokam ciat in pau ni, Zolai, Zo pau mang sak kei ni. Mikang te khat peuhpeuh khualzin gamvak in a om ciangun a mau pau’ mangpau’ bek zang uh a, midang pau zangthei phial leh zong zang vet lo uh hi. Tua bangin a om manun mikang pau pen tuhun khang sungah leitung buppi’ pau (international lingua Franca) suak mawk hi. Tua bang mah in, Zomi te minam picing i suah nadingin; i pau, i lai te zumpih lo-in domsang ciat ni. Zomi khat peuh in i pau ih zahpih leh ei leh ei a ki zah pih kisuak hi. Zolai in i Zo pau hong kepcing sak a, i Zo pau in i Zo minam hong kep cing sak a hih manin, Zomi khangthak ten, i pau, i lai in Zo minam hong kipsak, hong kilangsak ahih lam phawk in hoih takin i puah i zun ding thupi hi.\n2.3 A Picing Minam Ngeinate Kem In Zatna Lamah\nLeitung ah minam khempeuh in ngeina leh tatdan hoih nei ciat uh hi. Ei Zomite zong ngeina kician nei-in zu hawm, sahawm te hi tiuteu-in a zui te hi hang. I Zo ngeina tat dan hoih te kem cing ni. A diakdiak in, khuado pawite, Zo minam ni pawi te kum sim in bawl ding hanciam ni. Zu ki kholh thupha ki dawh dan te kem cing in zang ni. Ngeina la ahi Tonla, Galleh Sa aihla, Zangtala, Sawngla, Sanolhla, Khuadolate leh i laamte biakna tawh ki-elpuak sak loin zun toto ni. Mikim in i zola sa thei in, a khiatna telin, i nuntakna-ah muibun sak ni. Tanglai-vangilte; puansilh, niikteen aluite, kizepna tuamtuamte, khi-awh taubulhte, bilbahte, kawnggakte, za, leh daktalte, namsaute leh i gam-salute, sakiite dongin zuak nawn kei ni. Haltum sese loa, kepcing ding hi zaw hi. I hoihna te pomsuak in i ki zenlahnate ki puahpha-ni. Ngeina kician a nei te minam kicianHI-A, luahza, inn sung pan mun kipiak kikoih na-in minam picing hihna, kumpi kilam zia hoih hi a, minam lian, minam kician i hihna lak hi. Ngeina cih pen i nuntak pih hi a, nisima i nuntak zia luhek zia, kipi ki ten zia le misi vui zia cih te ahi hi. Tua hi a, khua kimah Zongeina ‘Van te keepna’ (Museum) neih kim huai hi. Mikim in i ngeina vante kem ni, a ki sapna munte ah zang tangtang ni.\n2.4 A Picing Minphuah Kammal Zatna Lamah\nMinphuahna leh ki lawh minte tuampian in a nei diak Zomite hi hang. Zomin mah i ki phuah tangtang na pen tangthu ngelhngelh i hi-a, i min pen tangthu hi pahpah hi. Khangkanna a kizom thei dingin, ta upa pasal peuhmah pasal lam pu tawh naumin ki tamsak pha diak hanga, leitung minam dang te neih het loh min le puam limtakin kitap ngeekngeek in min a phuak te ihi hi. Zomite koikoi ah i om zongin, i omna peuh ah Zo min phuak-in, Zo min mah tawh kisam ciatciat ni. Midang te in Chin-in leitung bupah hong theih hangin ei le ei Zomi, Mizo, Laizo, Laangti, Cho, Asho, Khu, Yaw a ki lote ihi hi. I ki lawhna min tatak hong ki theih zawh na ding Lia le Tang, Nu le Pa, Pi le Pu cih te zang toto ni. Zongeina minphuahdan i tap Pu leh Pi, te mintawpna tawh kitapsak in namdang te a eng se kei ni. Mintap nei a min phuak i hih manin ipi, ipu i mintap te mualsuang hi pah hi hang. Ut bangbang mangmin, kawlmin phuak lo in Zomin nei in, Zopau tawh kisam ni. Bang hang hiam cih leh mihing khat a min panin a minam ki theithei hi. Zomite minam picing i hihna hong lak gige khat in i Zomin neihna hi-a, i min in Zomi i hihna hong langsak hi. I Zomin tang a mikang min khawng zat pen minam picin vaihet loa, mi hong theih na ding a i zat min pen Zomin mah hi leh hoih hi. Zomite minam picing i hihna lak in Zomin mah phuak in, Zomin mah tawh kisam ciatciat ni.\n2.5 A Picing Sepkhopna Lamah\nNuntak khuasakzia haksak manin, muntuam gamtuam ah Zomite ki thehthang mang khin hi hang. Zogam ah i teng kim thei kei zongin, Zogam ading pang khawm thei hi hang. Hun saupi nuntak nading muhsiam a, thu khual Zomi i hih ding thupi hi. Zomi te lapsang ding, minam manthan loh nading kem cing in, ei hangin Zominam dai sak kha kei ni. I gam in teen na ding a a nuam gamhoih, gam nuam i suah sak ding nang leh kei mawh puak hi a, i gam nuam in an ki kham leh mundang ki lunggulh, ki lal nawn lo ding hi. Lampi te a nop semsem nang, electric tawh na sep nate beh lap a i sep ding tam mahmah lai hi. Zogam puah a zun ding pen i minam bup i vaipuak (national responsibility) hi a, amoi, a ham, ulian, uneu in i sep ciat ding ahi hi. America gam pen American-te in puah uh a, Germany gam pen German-te in na puah uh hi. Leitung gam thu pi te’n amau gam ciat na puah uh a, kum tampi na puah tohtoh, a na zun tohtoh uh ciangin tu dinmun tung thei pan ahih lam uh phawk in ei Zomite’n zong i Zogam puah in zun ni. Zomi te’n Zogam i puah kei leh hong puah sak dingin kua mah hong kuan lo ding hi cih phawkin i gam puah khawm ni. Mimal kimin i phawk ding ah, Zomi leh Zogam khantoh nading pen nang leh kei tung pan a kipan ding ahi hi. Zomite leh Zogam hong lamto ding pen mi namdang te hi masa lo a, mi namdangte’ hong sep sak ding ngak ding zong hi lo hi. Zomi a kilaptoh ding i ut leh nang leh kei in i lungsim ngaihsutna, i khuasakzia, i luhekzia leh pilna siamna tuamtuamte i khantoh a kul ahi hi. Sepzawh lai-in bangmah sep sawm lo a, sepzawh nawn loh teh na hoih a sep sawm pan Zomite hi lo-in i gam khantoh na’n g tu mahmah in mapang khawm ciat ni.\n2.6 A Picing Lungsim Neihna Lamah\nZomite minam picing i suah nang a picing lungsim neih kul pelmawh ding hi. Pasian in mihing abawl cil in Zomite zong hong bawl hi. Zogam Christian gam (Christian state) ci-in, hong ki thei mahmah na pi-in, i lungsim puak zia leh i kampaute a Christian vai het lo i ki puahphat ding tampi om hi. Gtn. A malneu, aginalo vokte Zovok i ci a, Ak a neu tata Zo-ak peuh ci-in, mihing a melsia tata Zomeel cih bangin guallelh na vive i pau kha hi. A hoih khempeuh namdangte piapia lo-in ei le ei ki pia, kipahtawi ni. Minam picing i suah na’ng, i pianpih lungsimneu neihna leh i lungsimpuakzia hoihlote nusia in, nampi lungsim nei ta ni. Keileltak keenkawm, guamkawm, khuata lokho innkuan pan khangkhia cih sanziate phiat ta ni. Ei leh ei ki suangtak niloh kei ni. Gam khangto te’n nampi lungsim na nei uh hi. Israelte bangin ko “Pasian teeltuam minam,” hi ung ci ngam uh hi. Japanten ko, “Pasian pan khanggui kizom suk minam,” hi ung ci uh, Germany te bangin ko, “Minamlian, mipilnam, leitungbup a uk ding kumpi nam,” hi ung na ci uh hi. Tua banga lungmuang tak a nuntak, kampau, san zia te-in nampi lungsim neihna hong lak hi. Nam dang te’n a gam uh angtanpih bangin, Zomiten zong Zomi lungsim pua in nampi lungsim nei ta ni. Zomi te hoih lo hi cih kammal peuh mah zang kei ni. Zomiten Zomi mah hoih hi, Zomi mah thupi hi, Zola mah ngaih hi i cih cih ding ahi hi. Zomi ka hi, ka kipak hi cih ding pen nampi lungsim neihna ahih manin ei le ei ki pimuh lel ni. Hih bang dan, nampi lungsim zom ciat ni. Minamdangte tawh liangko kikim in, leitung thu le la piangte tawh hunlap in khantoh khop theih nadingin, Zomi khatciat hunlui mi hihna pan luplapmi hihna, a khangto-nampi lungsim neihna, hunlap ngaihsutnate neih masak ding kul hi. Nov. 8, 2015 a i kiteel hun laitakin kidemin, kitawng kisel kha ding hihang. Kiteelna man khin ahih manin pumkhat suakin gam a dingin mapang khawm a, kiteel sung a thute gen kikkik se dah ni. Biakna vai, behvai leh minam vai a hoih bek in zang ni. Biakna-upna dankhat tawh ki deidanna, kipawltheihlohna te kipuahpha ni. Biakna makaiten i pawl kibat pih te bek it kei ni. Kumpi nasemten ei liat sung sawt lo dinga, party ading bek hi lo-in, mipi phattuam nading na tampi sem in, mualsuang hoih tampi gelh ni. I Minam picin semsem na’ng piangthei lo ding cih lungsim te paikhia ta ni.\n2.7 A Picing Pilna Sinbehna Lamah\nZogam ading i sepna ah a kisam pelmawh thu khat in, pilna sang sin peh ding thupi hi. Zomi te’n pilna sangin hauhna thupisak zaw, mipilte sangin mihaute thupi muh zaw kha hi hang. A tatak in, pilna kihel lo hauhna, zaliatna te in lengla bangin hong taisan pak ding a, sep leh bawl na-ah pilna tawh kithuahna te bek sawt vei kip ahih manin pilna zong ni. Degree thupi sak lo in pilna tatak ngah in, i degree tawh kituak pilna neih sawm a muhna sang i khai toh tek ding thupi hi. Zomiten pilna sang (Higher Education) i sin ciang; degree sangin pilna leh siamna taktak neih sawm ciat ni. Mipil misiamte bek in gam khangto sak zo a, pilna bek tawh minam kilaam zo bek hi. Pilna bek in nuntaknuam hong pia zo bek a, pilna bek in neihsa vangil, kiimleh paam, ngeina, tatdan hoihte hong kem sak zo bek hi. Pilna in midang gam leh khangual hong baan sak zo bek hi-a, khantoh na’ng a tawsawn pen in zong pilna bek mah hi. Tua hi-a, Zomi khangno ten sum le pai zon ding masak lo-in, pilna masak zaw ni. Nu le Pa ten zong tate thanek pah sawm lo-in, pilna mah sinsak phot ni. Tuhun tawh kituak pilna i neih kei leh khangkhat ki zekai ding cih phawk in Zomiten pilsilna hanciam tek ni. Ei mite lakah, pilna tawh a kop mipil taangpi taangtate’ muan, mi tampi a huaizo ding makai hoih ki sam mahmah lai hi hang. Pilna nei leng Zomite lak ah a kipilsak hong tawm ta ding a, pilna (knowledge) leh ciimna (wisdom) a thuah khawm makai muan huai tampi i nei ta ding hi. There is no wealth equal to learning.\npicing, a thahat, a gualzo, thupha ngah leh a khangto minam i suah theih nadingin i ki hanthot nop in, i minam Zomi i hihna it in angtan pih ni. I minam hong picing sak i pau zang tangtangin i lai a picin na’ng puah in zun khawm ni. Picin lam i manawh nading i Zomi ngeina hoihte kem in i zat ding manggilh kei ni. Mite simmawh i hih loh na’ng Zomin phuak in Zopau mah tawh kisam, kiho tangtang ding hi hang. Zomiten i gam i lei, i minam a manthan loh na’ng puah in zun khawm ding hi hang. Gam ading i sep, i bawl na-ah hong nuaikiat sak thei updan leh sandan hoihlo te nusia ni, nampi-namlian lungsim nei ta ni. Namdang te tawh liangko kim a nuntak nuam ah kalkhat i suan toh zawh na’ng pilna kisam a, pilna sang sin beh ding ki sam hi. Zomite thupha hong pia, hong laamsang a minam lian a a hong siam i biak Pasian manggilh kei ni. Ama thupha piak taak dingin gamta, kampau in nungta ciat ni. I Zogam in mi citak kisam a, i gam it ding mi kisam hi. Gam phat tuam na dinga nakpi tak a na a sem ding makai, mipil, Pasian kihta a cihtakna tawh na a sem dingin i gam in nang leh kei hong lamen a hih lam phawk tawntung in picing nuntak na lamah kalsuan ta ni.\n Go Za Nang, Zogam Khakhanlawhna leh AG (Kalay: AMC, 2010), 1.\n Shem suante in Canaan gam leh Mesopotamia kikal gam tengah kizel uh a, Ham suante tawh minam-sisan kigawm pawl teng, Hamito-Semitic kici uh hi. Mongolia gam dong a tungsuaksawn pawl teng Mongoloid minampi kici uh a, Tibet gam tawn a, Burma (Kawl) gam a zuansuksuak pawl teng Tibeto-Burman kici uh; hih minampi sungah Zomi-Chin mite minam hiang lian khat ahi hi ci-in Rev Dr Pum Khan Nang in Minam khenna sungah na ciamteh hi.\n Ngul Lian Zam, “Leitung Beidong Zomite,” Zolus Journal No. 13 (2009): 36.\n Zam, “Leitung Beidong Zomite,” 36.\n S. Gin Sian Mung, “Census Nungah, Zomite Kipumkhatna tawh, I mainawt Zawh Nang, Deih Pulakna,” Zolus Journal No. 18 (2014): 165.\n Jamang Ngul Khan Pau, Zomi in Diaspora (Siloguri: Bibhawana Prakashan, 2013), 15-16.\n Mung, “Census Nungah,” 165.\n Kam Khaw Thang, “Zomi Le Christian Biakna,” in CMBC Kum 100 Cin leh Biakinn Honna (Tedim: CMBC, 2010), 231.\n C. Thang Za Tuan, “Leitung Beidong Zomite,” Zolus Journa l No. 13 (2009): 32.\n S. Dal Sian Pau, “Khangno le Ka Sunmang,” in ZYA Tin Jubilee Magazine (Kalay: ZYA, 2015), 60-61.\n Sing Cin Thang, “Zolai Thei Kei Kha Zenzen Leng,” in CMBC Kum 100 Cin leh Biakinn Honna (Tedim: CMBC, 2010), 218.\n Tuan, “Leitung Beidong Zomite,” 29.\n C. Thang Za Tuan, “Hunthak Ah Ngaihsutna Thak,” Zolus Journal No. 16 (2012): 38.\n JM Ngul Khan Pau seminar on Christian Life in a Metro City on 12th Oct. 2014 at World Gospel Hope Church, Bangalore organized by ZCF.\n Zam, “Leitung Beidong Zomite,” Zolus Journal, 29.\n Dal Lian, “BangTan Vei Zomi Hi Ding?,” in H.Gin En Cin and others (eds). Tedim BEHS No. 1 Golden Jubilee Magazine (Yangon: MBC Press, 1999), 296-297.\n Lian, “BangTan Vei Zomi Hi Ding?,” 297.\nØ Go Za Nang, Zogam Khakhanlawhna leh AG. Kalay: AMC, 2010.\nØ Pum Khan Nang, Minam Khenna.\nØ Ngul Lian Zam “Leitung Beidong Zomite,” Zolus Journal No. 13 (2009): 36.\nØ S. Gin Sian Mung, “Census Nungah, Zomite Kipumkhatna tawh, I mainawt Zawh Nang, Deih Pulakna,” Zolus Journal No. 18 (2014): 165.\nØ Jamang Ngul Khan Pau, Zomi in Diaspora. Siloguri: Bibhawana Prakashan, 2013.\nØ Kam Khaw Thang, “Zomi Le Christian Biakna,” in CMBC Kum 100 Cin leh Biakinn Honna. Tedim: CMBC, 2010.\nØ C. Thang Za Tuan, “Leitung Beidong Zomite,” Zolus Journa l No. 13 (2009): 32.\nØ S. Dal Sian Pau, “Khangno le Ka Sunmang,” in ZYA Tin Jubilee Magazine. Kalay: ZYA, 2015.\nØ Sing Cin Thang, “Zolai Thei Kei Kha Zenzen Leng,” in CMBC Kum 100 Cin leh Biakinn Honna. Tedim: CMBC, 2010.\nØ C. Thang Za Tuan, “Hunthak Ah Ngaihsutna Thak,” Zolus Journal No. 16 (2012): 38.\nØ JM Ngul Khan Pau seminar on Christian Life in a Metro City on 12th Oct. 2014 at World Gospel Hope Church, Bangalore organized by ZCF.\nØ Dal Lian, “BangTan Vei Zomi Hi Ding?,” in H.Gin En Cin and others (eds). Tedim BEHS No. 1 Golden Jubilee Magazine. Yangon: MBC Press, 1999.\nLeigelh Kham Sian Muang, Tuilangh AG tawh kizopna ding :\nPh: 09259154211, .\nFacebook: Drkham Sianmuang\nItem Reviewed: “Zomi : Minam Picing Hihna Lamah” Agelh ~ Kham Sian Muang, Tuilangh AG Description: Rating: 5 Reviewed By: Cinpu Zomi


url: =Ohio ah thubuai aom manin sihdan piakding mi 8 ahun kisotto ~ TK Lian :: ZOMI DAILY\nposted on 12 February 2017 at 12:14 am UTC+9:30 Lomkholna: News, Thangkhanlian, USA, World\nFeb. 11, 2017: US gam Ohio state ah state in sih dan a piakna zia (state’s execution process) thukham lamsang (legality) vai-ah kiselna a om manin Ohio Governor John Kasich in sih dan thuak ding mi giatte a hun sotto hi. Tu kum bulin Ohio state in sih dan piakna dinga kizang zatui thum zatna ding vai pulakna (proposed) a bawl hangin magistrate judge in tua zatuite thukham tawh kituak lo hi ci a, tu-in Ohio state in a kizat theihna dingin ngen in, hek hi.\nMi thahna dinga kizang tua zatui nam 3te pen thongkiate’ zengsak (paralysed) in, a lungtang uh khawlsak ahih manin thukhen (judges) ten zat ding kham uh hi. Ronald Phillips kicipa in a lawmngaihu’ tanu kum 3 mi buanin a thah manin Feb. 15 ciangin thah ding ngak a, Ohio governor in a thah hun ding May 10 in sotto hi.\nGovernor Kasich in thahna ding vai thukhenna hekna/tona (legal challenge) hangin a hun kisotto a, ahih hangin state in hih hekna kizo ding hi ci-in a lamet thu gen a, state in thukhenna hekna a zawh ciangin sih dan tuakte kithat ding hi ci hi. Ohio state thonginn (prison) thukhen khat in sih dan piakna dingin zatui Pentobarbital kici state sagih- Alabama, Arizona, Florida, Georgia, Missouri, Texas leh Virginia panin hong piakna dingun a kinget hangin hong kipia nuam lo hi ci hi.\nUS gamah mi thahna dinga kizang zatui (lethal injections) pen a deih bangun a kicing ngah loin buaina tuak state tampi om a, tuate lakah Ohio zong kihel hi. US in 1999 in mi 98 zatui zangin sih dan na pia a, tua khit nung nakpi takin kiam suk a, 2016 in mi 20 bek zatui zangin kithat hi.\nUS gam-a state tuamtuam a sih dan (Capital/death punishment) kipiak zia a tamna pen tawm en pak ni:\nUS sunga state 50 lak panin state 31 in sih dan piakna omsak uh hi.1976 panin Texas state sung bekah mi 540 sih dan kipia a, tua khit Oklahoma leh Virginia ah mi 112 tuah sih dan kipia hi.July 2016 in US sungah thongkia mi 2,095 in thah ding ngak uh a, California state sunga thongkia 741 in thah ding ngak uh a, ahih hangin 1976 khit nung mi 13 kithat pan hi.\n#Behlapna: Mi thahna dinga zatui kizanga kithatte pen nuam takin si tuan lo uh a, a zatui in deih bangin na a sep kei leh sih dan tuakte sih pah loin hamsa sa mahmah uh hi. Hollywood movies “The Green Mile” kici Tom Hanks, David Morse, Bonnie Hunt, Michael Clarke Duncan, James Cromwell, Michael Jeter, Graham Greene, Doug Hutchison, Sam Rockwell etc. in a piah, 1999 kum-a kibawl na en le uh cin na tel ding uh hi. ource: BBC/ Thang Khan Lian\nPrevious: ZAM Thupuak :: 12 February 2017\nNext: Christian Hymn te’ tangthu: Nuam Lua Ing, Ka Honpa Hang


url: =Minam, Kipawlna leh Party ~ Pu Zokhai :: ZOMI DAILY\nposted on 16 March 2016 at 7:00 am Lomkholna: Article, Politics, Zokhai\nSanggam Ngaihteng, Pilna siamna kicing neilo-in, minam koici itding cih nangawn theilo-in pum-it -in ahaipih khat ka’ hihman-in lungdeih sinthu-mah suutkiik zeel-ing.\nKei’ muhna-bek ahilo, leitung thupaizia-ah, minam-pen phungnei zungnei minam khat bih-a huamna leh suutna tung-ah geelna leh kalsuanna ahihi. Minam akigen ciang-in phunglehzung (origin) tungtawn-a suutna ahihi. Lahpakding (lpd)-in, tulaaitak-in kei Melbourne-ah teeng-in, ka’ tate Melbourne pan-a asuak ahihziak-in Laaitui-mi ahihna-uh bei lo-hi. Laaitui nangawn Dim Khua pan-a inntuan ahihman-in tuni dongmah Dimmi ka’hihna-uh bei lo-hi. Deihna-ah, tulehtate’ phunglehzung-pen apu-apa’ pianna khualehtui leh behlehphung-tawh kisuut-hi.\nSuut toto-ni cilehang, Zomite’ phunglehzung-pen Mongolian hihang aci-tawh Chinese hihang aci-tawh, atuabang vet-in suut zomto lehang Khazihmi upna bangngial-ah Noah’ suante hi-in leitung-a minam khempeuh Beh Khat ahihi. Ahitazong-in, Pasian mahmah-in Noah’ suante khempeuh beh khat ding-in deihna nei hileh Hebrews minam tuambawl-in Philistines, Mobites, Caananites, Hittites cbt., ado ding-in sawl loding cih kilangh mahmah-hi.\nMinam cihthu leh leitung mihingte’ taangthu (Khazihmi upna-tawh) akisuut ciang-in ahuamciang khat, ciangtan khat neihkuul/bawlkuul hamtang cihna kilangh-hi. Lpd; Zomite-pen Mongo minam ahihkeileh Seen minam cih tepawl hizong hikha-mah taleh tua hihna-in tuhun-a Zomite’ ading-in bangmah lawhtaak peuhmah lo-hi.\nMinam khat cihciang-in ngeina, sahkhua tawndaan leh paukam azanghkhawm, ataangpi ahuamkhawm mipawl khat ahihi. Lpd; akibang liinlian ahihloh hang-in ataangpi akinahvawh Tual Biakna paizia, Sihna-ah ki-uapzia, sihguuina, haanken, molaakna/mopiina leh mokhaakna, Ton leh laamna, zununna-a kipan ngeina guipite ataangpi azanghkhawm, kampau kisaangthei (akibanglian keizong-in) miteng-pen minam khat’ huam sung-ah a-om ahihi.\nTua ahihman-in minam adiak-in Zomi I’ suutkhiat (identify) ciang-in azaiilua kisam lo-hi. Ngeina guipite’ lak-ah atamzaw ataangpi I-puakkhawmpih, I-zuihkhawmpih ahilo namdangte huam tuanse peuhmahding hilo-hi, banghanghiam cihleh amaute-zong uut tuan loding uhhi. Minam huamgii ciangtanna-ah akhon khenloh hamtangding thupi-hi.\nAlangkhat-ah, minam aki phungvuh nading-in minam nuai-a a-om mite’ omna munlehmual zuui-a awsuah kidanna nengcik-tawh khenthuahsuk leuleu tepawl ahihleh minamgii ciangtanna’ ading-in toiilua ahihman-in minam dingkip theilo sak-hi. Lpd; Dimmi, Saaizaangmi cbt.,-pen munlehmual zil-a awsuah kidang hilel ahihziak-in tua minamgii toiicik-tawh gii akikhun ciang-in minam kisiatna bulpi khat hong suak-hi.\nAwsuah kidangsak munlehmual zil-in gii-khunna sang-a aniam zawtham-pen behlehphung zil-a gii-khunna ahihi. Gentehna-in, keipen Gualnam ka’ hihna bulphuh-in lawm ka’ zotleh minam nasepna masuan khatpeuh-ah mapang ding-a tawicinglo kahi dinghi, banghanghiam cihleh minam-pen beh tampi akigawmna phungpi ahihman-in beh veiina-tawh ka’ kalsuan laaiteng tuhun-a leitung gamliante-in ado-uh “Racial Discrimination” asepsuahmi ka’ suak dinghi. Pasian’ thuzuihna ahzong hih thu-mah adaalkholhna-in Topa-in, “.. ama’ nulehpate, unau sanggamte….., nusia-a hong zuuimi…” ci-in hilhkhol-hi.\nHih thu-nihte’ kikaal-ah dintheih nading naakpi-in thupi-hi. Minamgii Khunna-ah zaiiluatna-in phattuamna aneihloh mahbangteek-in toiiluatna-in phattuamna neilo thamlo-in siattuamna lawhtaak den-hi. Tua ahihman-in Zomi minam suutna-ah leitung paizia leh Pasian’ paizia-tawh akihawizawng theipen ding-a huamsiam, gii-khunsiam ciatding kisam mahmah-hi, banghanghiam cihleh tuni mahmah ciangdong “Zomi kuateng ahihiam?” cih dotna ginglaai-a, dawnna akip leh akician leh akhamuanhuai khatbeek om naailo-hi.\nKipawlna cihciang-in, sepding bawlding nakhat aseemnuam abawlnuam miteng-in khatbek mapanna sang-in pangkhawm-a masuanpi khat nawtkhawm ding-a athukim mipawl ahihi. Kipawlna ataangpi-pen khatbek ahihkeileh mimal’ sep zawhloh masuanlian namte phuutkhopna ataangpi ahihi. Tua ahihman-in biakna bulphuh taleh, minam bulphuh taleh mimal tampi kipawlkhawm-a mapanna ahihi. Hihbang kipawlna sung pan-in minam bulphuh leh Pasian’ thu abulphuh kipawlna khempeuh sung-ah, atung-a I-gensa mahbang-in beh veina leh khuami veituamna cihte hong kihel peuhmahleh lamkhial hipah-a, kitukalhna-in suulzuih den-hi.\nTua ahihman-in kipawlna khat akibawl naakleh “Bang kipawlna-hiam, beh-hiam, khua-hiam, khawk/kual-hiam, (biakna ahihleh, RC, Baptist, AG cbt,.’ kipawlna-hiam) cihte akiciat mahmah kuul-hi. Deihna-ah, hih kipawlna-in bangteng huam-hiam cihthu kiciatsak mahmahding ahihi. Kipawlna khat phut-in, geelna tupna ngiimna lianpipi neikhin phialmah lehang I’ kipawlna-in koiciang huam-a, bangciang huam-hiam cihthu I-kimin dikdek loh-in kipawlna hi naailo-hi.\nTua mahbang-in kipawlna-in bangciang huam cih I-pulaakna, I-taangkona mahtawh kizuui-a sepsin pahding ahihi. Gentehna-in, Laaitui Khuami Kipawlna ci-in amakaai upate-tawh akitawng ahihkeileh aki-el ahihkeileh aki meeltheihlo akiu khat-a Laaitui Khuami nihlehthum zawnlo, pawlbawllo thamlo-in paampaih, khentuam, deiidan, tuambawl cihbang a-omleh tua kipawlna-in ama’ paizia-tawh akilehbulh-in kalsuan cihna ahihi. Tua ahihman-in hih kipawlna-in bangciang huam cihthu akiciat mahmahding akuul mahbang-in ahuamna zahmah-a sepsinding kisam ahihi.\nAdiak-in Political Party cihpen gamlian khat sung-a gamminam tanzil (natioanl level)-a kiukna lamsang kidemna-ah akihel kimawl team khat ahihi. Tua party-in mipi’ tung-ah, “Kiteelna-ah ko ka’zawh uhleh hih khua’ ading hihteng hihteng….., seemding….” ci-in pawl azotte ahbang-in adang party te-inzong tuabangmah kamciamte bawl ziahziah ding-in kidem-in thugen siampen leh amuut siampente-in pawlngah-in vote tampen ngahding ahihman-in tua vote tam ngahpen party’ makaaipi pen-in Member of Parliament (MP) tutphah khat ngahding cihna ahihi.\nParty makaai kiciante-in atung-a gensa mahbang-in kamciam apiak ziahziah-tawh kizuui-in angsung nusia-in seem takpi uh-a, mipi-in it-in muang ahihman-in maai kiteelna ahzong teelcinding lamet om-hi. Party makaai ginalote ahihleh kamciamte pia-ziahziah teei napi-in seemlo ahihman-in mipi-in maai kiteelna hunding ngaaklah mahmah-hi, banghanghiam cihleh tua party peuhmah vote piaksawm nawnlo cihna ahihi.\nHihbang political party paizia encian lehang minam min-zong puak leulau akuul masa hilo-in, gammite’ tung-ah thumaan cihtakna leh ciamkhona, itna leh deihsakna neihding thumasa ahihi. Gentehna-in, Laaitui-ah kiteelna om cipakni; “Laaitui Vontawi Party” ka’cih leulau hang-in kuamah-in vote hongpia tuanlo dinghi, banghanghiam cihleh amaute-in ka’ minam itna, thumaanna, cihtakna leh khua’ ading ka’ laainatna, deihsakna-tawh mimal suplawh-a ka’ seplehbawlte en-in vote hongpia zawding uhhi.\nTua mahbang-in mi khat-in atate’ kiang-ahzong,”Laaitui Vontawi ci ahihteh vote piakloh phamawh” ci-in sawl loding uhhi, banghanghiam cihleh kumpi kituh hilo-in, hun ciangtan khatsung tualkhangkhaanna lawhsum (development fund) zeekding kituhna ahihi. Thumaanna leh itna aneite-in tua sum zeekleh gammite-in phattuamna ngahlawh ding-a, angsungthei mite-in zeekleh mipi-in atuimawl ciangbek hawp khading cihna ahihi.\nZomi khangthakte-in kiuknalamsang party pianzil (nature of a political party) omzia hihbang ahihlam theihding kilawm-hi.\nZomite’ lak-ah akitukalh thapaai ahihkeileh akitukalh bang-a akisaangkhial thapaai-pen:\nHihteng hi-a, ataktak-in akitukalh khatzong omlo-hi. Akibang-zong hilo-in atuam ciitciat hi-a, atonkhawm ahihi. Hihteng atonkhawm loh-in minam khangto cihbang om ngeilo-hi.\nBiakna-in nuntaak khuasakzia, nisim kampau gamtat hongzuun ding-a, amaan itna lampi-ah hongkha den-hi. “Na’ tung-ah hong kibawlding na’ deihbang teek-in midang’ tung-ah bawl” siam nading lampi honglak dinghi.\nMinam-in lamkaal mi maimai na’ hihlohna hong phungvuh ding-a, nopna dahna-ah nampi na’hihna hong kilanghsak dinghi. Mihing aphung-azung akisuut ciang-in minam-tawh kisuut-a, mihing na’hihna vaangpha sak-hi.\nKiukna-in tualsung leh tualleenphung khanna leh kiamna’ bulpi ahihman-in ahoih kiukna-in hong laamsaang ding-a, asia kiukna-in hong tualniamsak dinghi. Ahoih Kiukna-in siamsinna leh sumsinna hong phungvuh ding-a, cidamna leh thutanna (justice)-in suulzuih dinghi.\nZomite Kipawlna lam-ah Siam Naailo\nZomite I-tuntunna munlehmual zil-in I-paukam awsuah kidang thei-a, tua awsuah bulphuh-in kipawlna-hiam, vaaihawmna-hiam khatpeuh I-neih ciang-in minam kikhenthaangna hongsuak theikha-tam cih lunghihmawhna hizaw-hi, banghanghiam cihleh lahthu kician tampi I-nei khinzo uhhi.\nGentehna-in khua khat : (Ciimnuai cipak maini), -ah Dim awsuah kizanghtaang cini, ahizong-in Saaizaang I-cihdeuh Saaizaang, Kaapteel cihte tua Ciimnuai-ah teeng-a, Teiizaang I-cihdeuh Mualbeem cihte tua Ciimnuai-ah teeng-in tua mahbang-in Losau I-cih Tuithangte-zong tua Ciimnuai-ah teeng cini.\nHihsung-ah khuazaang-in “no, tua-awsuah,,,, ko tua-awsuah” kici sese lo-in, nuamtak-in ziingvaai hawmkhawm uh-a, awsuahzong kigawmmang ci-leuleu photni!\nTuabang hunnuam laaitak-in ami-a tam akisasim te-in: gentehna-in, Dimmi Kipawlna cihkhat hong phutkhia hizenzenleh tua Ciimnuai-ah nidang-a ziingvaai hawmkhop liailiaina, kithuhual-a ki-thuahkhopna-te thakhatthu-in akhenkham suakdinghi. Tuabang Kipawlna hong-omleh adangte-in, “Ei, Dimmi hilo, amaubek-in vaaihawm tuamnuam hi’ncia” ci-in kidaang ding-a kidaaikhah dinghi. Tua ahihman-in hihbang kipawlnate minam acidamsak dingtawh akibat hang-in minam’ cinatna lianpite’ lak-ah khat-in ka-sehhi.\nKei’ saanzia hongkhah kahihman-in saandaan akidanleh kitelsiamding hongngen pah-ing.\nHunkhatlaai-a Capt. Maang Tung Nung’ kammal “Chin State-a mihingteng kilungtuak keilehang koilak-ah Union of Burma piangthei peuhpeuhding” ci-a, Vaan Kul te Za Hrelian te’ thugen “Minam Ni cisese keini, kikhenkhap vaai-hi” acih akhaaktanna ka lungngiah ciang-in Beh Kipawlna cihte Minam’ cidam nading ahoihding bang-in kaseh ngei-hi.\nAhizong-in tu-in ka-lungngiatna piicing zawdeuh ding-in kasehtawm-a, “Beh Kipawlna inzong minam leh biakna nangawn cidamsak zawlo-in, cinasak zawsop” cihthu ka-mu thei-hi, banghanghiam cihleh biakna-ah kidaang-in minam-ah hong kidaaikhahsak thute-pen Beh ahihkeileh Bawng, Phung cihte aci velval lungsimte hizaw-hi.\nAustralia-a Darwin khuapi-ah Zomi innkuan 10 om cipakni. Nuam kisa mahmah uh-a, ziingvaai hawmkhawm-in ki-hawh, kibaang diamdiam uhhi. Tualaaitak-in pil akisasim innkuan khat-in tualaai-a Zomi inn 10 sungpan inn 5 Gualnam ahihna thei ahihman-in Gualnam beh kipawlna hongphut-hi. Adang inn 5 te: Thawmte inn 2, Guite inn 3 cipakni. Tua behdang inn 5 te hongkidaang pah-a, nidang-a bang-in ki-unauna omthei nawnlo-hi. Tua Gualnam inn 5 te’ sungpan tangvaal 5 te-in azii ding-in Thawmte leh Guite teenpih cilaailaai-ni.\nAmaute’ behbulpipa-in behtawh hong vaaihawm ciang-in tua mothakte inzong apasal ciat-uh zo ahihman-in tua Darwin khuapi-a Zomite bawng-eekdeen bang-in akithehzaak hong suak-hi, banghanghiam cihleh behkipawlna aphutpa’ tapa mahmah-in behdangte zii-in nei ahihman-in apa’ deihbang-in behbek ci-teeltaal theilo-in alungsim azaisak hongkisam ahihman-in akiphutsa behpawl-zong adaangdalh hongsuak-hi.\nHihteng hileh kician mahmah ding-in ka-ngaihsunhi, bangbang ahizong-in beh kipawlna abawl mite amawhsak kahi hetkei-a, ahizong-in beh, bawng cihte I-toiletcip teitai ciang-in eileh-ei aki- socialize theilo mi-khawng I-suak khaakding I-lunghihmawhman ahihi. Bangbangbangbang ahizong-in kipawlna hi-a, biakna kipawlna ahizong-in I-phuh bangbang Itna tung-ah kiphut henla, mi-el nading, mi-paampaih nading, mi-langbawl nading hisakkei hamtang peuhmah lehang akibawl bangbang ahoih, asaantaak hipahhi, banghanghiam cihleh Itna’ tung-a akiphut inn cikmah hun-in kisia ngeilo ding-a, huihpi nung-in guahpi zu taleh kipden dinghi, ahang-in Itna-pen Suangpi ahihi.\nTuni-in akiphut pawlpi tuamtuamte, minam kipawlna, beh kipawlna, khua kipawlna leh biakna kipawlna avekpi-in kipawlna hi-a, kipawlna ahihmahbang-in hong kihello mite-tawh kikhenna-zong hipahhi. Hikei I-cihcih hang-in vaannuai thumaanthutak ahihi. Beh kipawlna-in beh sung-a mitebek huam-a, khua kipawlna-in khua-mite bekmah ahuam mahbang-in biakna kipawlna inzong Tuithuum ahihleh Tuiphuum Thukhunpite alungkim mite bekmah huamhi. Ahizong-in minam kipawlna-in tua minam khempeuh huam-a, ahizong-in namdangte huamthei tuanlo-hi.\nAdang kipawlnate-in ciangtan aneihzia I-telkim ciatding I-hihman-in Minam Kipawlna I-enpak dinghi. Minam ci-in minam-khat I-bulphuh naakleh tua minam ahi mite huamkimhi. Minam kipawlna ci-in upa makaai khatpeuh-in ama’ naaihuaite, ama’ innkuan zawdiakte bekbek munpia-zaw, kinzaw cihbang a-om himhimleh tua minam kipawlna kisai peelmawh dinghi, banghanghiam cihleh upa makaaite-in minam huam zolo-cih kilangh ahihmanhi.\nMinam kipawlna cihkhit nungsang-in upa makaai khat-in tua kipawlna ama’ thuthu-in aletnop ciang-in tua kipawlna-in minam huam zolo ahihman-in kisai peelmawh dinghi. Taubaan-ah humtuam paihtuam aneih peuhmahleh tua pawlpi kisai peelmawhding thamlo-in akisai khinzo hizaw-hi.\nMihingte-in eima’ naaihuai, khuapih cihpeuh makaai upa-in omleh midangte’ sang-in ei hong humtuamleh ki-uut sese-hi. Makaai piicing hihenla hong humtuam, hong gumtuam keileh sihzaakdah-in kizadah thei-hi. Tua-thu Honpa ZEISU-in theician ahihman-in, “Amaan Kamsaangpa-in ama’ khua pan-in pahtawina ngahlo-hi” ci-in lamhong hilhkhinhi. Azenzen-in makaai upa seem-a I-khuapih, I-beh, I-naaihuaite-in hong phatphat, hong pahtawitawi khaakleh makaai kicin zolo-khat I-hi khatam cihnop-huai khalaaidinghi.\nTuabaan-ah Mikaangte-in Personal Popularity acih mimal kidawknopna anei mi-khat’ makaih kipawlna kisia peelmawh dinghi, banghanghiam cihleh ama’ minngah nading-in mipi hongzangh ahihman-in mipi-in hunkhat teeiteei ciang-in thuakzolo dinghi. Cihnopna-ah humtuam paihtuam I-neihloh ciang-in humtuamding alunggulh I-naaihuaite’ ading-in apaaituam, anawlkhiintuam zahdong-in hongsaang khazeel-uh ahihna I-phawkthakding thuhoih ahihi.\nMinam Kipawlna ahihlimlimleh minam buppi ahuam kuul-a, makaai upate-in ataangzai vaaihawmna leh mapanna aneihding naakpi-in kisamhi, banghanghiam cihleh mihingpen zai kisa mahmah, thukhual kisa mahmah thamlo-in I-hun, I-thatang suplawh-a I-mapan nangawn phunsanna gensiatna nasiatak-in hongpai tawntung veve-hi.\nAhizong-in kipawlna athahaat nading-in makaa upate’ tung-ah atamzaw kinga ahihman-in makaai upa akuamapeuh-in I-vaaihawmna Itna tungbek-ah akinga, Itna-bek abulphuh I-hihzawh mateng kinawksuk kinawktohna huihhual cikmah hun-in daai ngeilo dinghi.\nTua tuihual adaih nading-in mipi’ tung-ah za-ah sawmlii kiimbang omding-a, makaai upate’ tung-ah za-ah sawmguk kiimbang omdinghi. Tua ahihman-in Zomi Minam Kipawlna athahaat nading-in I-phuhphuh kipawlna-te mi-el nading, mi-langbawl nading leh mi-deidan nading ahihloh peelmawhding athupipen leh akisampen ahihi. Zokhai\nPrevious: Amuanhuai mi suahnading nasep ahoih nate ki langsak\nNext: US gamsung khualzinna pawlkhat – 74


url: =Singapore gamsung ah Malaysia gammi 2 Motorcycle tuahsia :: ZOMI DAILY\nposted on 28 July 2017 at 10:39 am Lomkholna: Malaysia, News, Sawltak, Singapore, World\nSingapore gamsung aom Seletar Expressway kici lamzikpi tungah Motorcycle atuangkhawm pasal nihin amai ah mawtaw akhawllai khat phukha in vandawn ah kilawnto valvalliang uhhi.\nNung Monday ni in atuahsia uh hi a, hih Accident apianlaitak agei aom mawtaw sungpan in Video Record kibawlkha ahih manin, tua Video Clip pen Social Media tungah ki thehzak hi.\nMotorcycle khattung ah atuangkhawm nih tepen Malaysian gammi kici a, kum 24 aphakhin Danny Raj Muniappan leh kum 21 aphakhin Trivikram kici hi. Changi Airport sungah nasep amankhit ciangin Motorcycle tawh aciahkhia uh ahihi.\nChangi Airport ah Certis Cisco Officers tuak hi uh a, nasep amankhit ciangin Singapore pan Malaysia zuandingin Woodlands Checkpoint apailaitak un atuahsia uh ahihi.\nVideo sungah mawtaw khatpen “Hazard Lights” kihongsa leh anung kongkhak kihongsa in lamgei khatah khawl hi. Tua mawtaw akhawl ahihlam theilo in Motorcycle tawh hathawl mahmah in aphukha uh hi a, vandawn ah kilawnto valvalliang in cikziat huai mahmah hi.\nLeilak atuksuk kikciangin agei ah mawtaw ataivalval te’n nawkkhalo bilbel in, anih un silo cihi. Asihloh hangin limliam mahmahtuak uh ahih manin Khoo Teck Puat Hospital ah kipuak uhhi.\nVideo: Two Malaysians seriously injured after crashing into stationary car in Singapore\nZato pan agenkhiatna ah si tampi luangkhia in, akhut akhe uhzong aguh tampitak kitangawp cihi. Hih atuahsia tegel pen lawmta aki itmahmah uh ci a, Motorcycle zong aleizawh kha 6 khawngbek hipan hi. Malaysia panin Singapore ah nisim in nasem in tua Motorcycle tuangkhawm in akilehden uh cihi.\nA nasepna uh Certis Cisco Company paninzong ahithei bangbang in huhding cih genkhia uh a, naseppih lawmlegual te’nzong zato ah vehin thapiakna nei uh cih kiza hi. Singapore gamsung ah nungdiak inzong Motorcycle Accident piangthei zelzel a, Motorcycle Accident apian ciangin Malaysian gammi te hipianden mawk hi. Midang te sangin Traffic Rule pen zuilo zawhamtang uh hileh kilawm hi. Sawltak #zomidaily\nPrevious: Myanmar, Irrawaddy Region sungah Bus nih kiphukha, mi 4 si, 13 liam\nNext: UN Card tawi khatin palik te RM10,000 golhguk piaksawm ahih manin kiman


url: =Colossaete 1 (Colossians 1)\nTungah Paul ii Laithak (Paul's Letter to the Colossians)\nPaul ii Colossian te tungah a laithak a kici bangma Asia Minor ngam Ephesus khua ii nisuana sangah a om Colossae khua pawlpi tungah a thaak ahi hi. Hi pawlpi sia Paul ii phu pawlpi hi ngawl hi, ahihang Paul ii et tu kilawm a sak ngamkuam sungah om a, Ephesus panin naseamte veu a pai sak, Asia ngamah Rome kumpite ii khuapi ahi hi. Colossae pawlpite sungah thuhil maan ngawl pawlkhat om hi ci in Paul in za a tua mite upna sia Pathian heakna tu le ngupna a cingin nga natu in mihingte in “Thaa lam ah a ukte le thunei te” biak kul tu hi ci uh hi. Tua tungsia ah, hi thuhilte in ngeina pawlkhat ahi, vunteap atna an neak lamsang le a dang ngeina te nasia tak zuina sungah ki aap kul tu hi ci uh hi.\nPaul in hi thuhilnate sia a maan Tapidawte zui tu thute taw leedo natu in a at ahi hi. Ama zo kikna thubulpi sia Jesu Christ in ngupna a cing takin pia thei a tua upna le zuina dangte in ama kung panin, lam hong pial sak thei zaw hi ci in a at ahi hi. Pathian in Jesu Christ tungtawn in leitung bitphua a, taciangin ama tungtawn mama in tua leitung ama mama ii kungah then kik hi. Tua zawkciangin Paul in, thu umte nuntakna sungah hi kihilna lianpite a kizakzia teng at hi.\nColossae pawlpite tungah Paul laithak a puak sak pa Tychicus sia Onesimus a kici Philemon tung ama taangin Paul ii laithak taw a aap kik silapa in tonpui ahi hunlam sia teptee tuak thu khat ahi hi.\nChrist pianzia le a septe 1:9-2:19\nChrist sungah nuntakna thak 2:20-4:6\n1Pathian deina taw Jesu Christ ii sawltak khat ahi Paul le ih suapuipa Timothy in–\n2Colossae khua ah a om Christ taw pumkhat ahi a thumaan suapuile Pathian mite tungah lai kong thaak uh hi.\nIh Pa Pathian in thuthiamna le thinnopna hong pia tahen.\n3No atu thu ka nget uh ciang ih Topa Jesu ii Pa ahi Pathian tungah lungdam ka ko tawntung uh hi. 4Banghangziam cile Jesu Christ na upna uh le Pathian mihingte theampo na itna uh ka za uh hi. 5Lungdamna Thupha a maan thuhilna no tungah hong theng masa a, tua ii hong piak lametna sia na za zo uh hi. Tua hang komin vantung ah no atu in hong kikoi sak na lametna uh sia ii tungah na upna le na itna uh, kingaa in om hi. 6Pathian ii thuthiamna in na zaak phit ni uh a, no tungah thupha hong puak in, no in a maan na heak tatak uh bangma in Lungdamna Thupha in, thupha puak a, leitung theampo ah zel hi. 7Pathian thuthiamna sia kote taangin Christ thumaan naseampa ka nasep pui Epaphras tung panin heakna na nga uh hi. *1:7 Col 4:12; Phm 23. 8Ama in Thaa ii hong piak itna na neina uh ko tungah hong son zo hi.\n9Tua ahikom note thu ka zaak pan kipan thu kong nget sak tawntung uh hi. Ama deina tel theina le a Thaa ii hong piak ciimna le heakna theampo taw note hong kidim sak natu in Pathian tungah ka ngen uh hi. 10Taciang Pathian heakna sungah khangto in nasep pha theampo Topa lungkim dong seam a, ama taw kiphu nuntakna na nei tu uh hi. 11Ama minthanna vaangletna in note hong thahat sakin a kiciangtan thei ngawl thinsauna le thin uaina sia lungpil tak a na zak thei natu thu kong nget sak uh hi. 12Khuavakna ngam sungah a mite ii lua tu uh ahi tel a lua tu a hong kilawm sak Pa tungah lungdam na ko tavun. 13Ama in khuazing vaangletna sung pan eite hong hun a, a it a Tapa ngamsung ah bit takin hong paipui hi. 14Ama hangin eite ih suakta a, mawna hong kimai sak zo hi. *:14 Eph 1:7.\nChrist ii Mihing A suana le A nasep\n15Christ sia mu thei ngawl Pathian ii pianzia muna ahi hi. Ama sia bitphua sa theampo sung pan Tapa upa bel ahi hi. 16Banghangziam cile vantung leitung na theampo, a kimu thei le a kimu maw nate thaa taw kisai vaangletna, tote, ukte le thuneite theampo sia ama tungtawn in Pathian in bitphua hi. Pathian in ama tungtawn in simlei le vantung theampo ama atu in bitphua hi. 17Christ sia tuate theampo om maa in om a, ama taw kikop in a omna mun tu tek ah om uh hi. 18Ama in a pumpi ahi pawlpi lutang hi a, ama in pumpi ii nuntakna naak ahi hi. Ama in Tapa upabel hi a, na theampo sungah ama bek a masa phitbel ahi natu in thina panin tho kik sak zo hi. *1:18 Eph 1:22-23. 19Banghangziam cile Pathian ii khensatna om bangin Tapa in Pathian ii zia theampo a nei hi. 20Tua ahikom Tapa tungtawnin Pathian in vantung simlei sia ama kung a thet kik thei natu in khensat hi. Thinglamte tungah a Tapa ii kipum piak, biakpiak thina tungtawnin Pathian in kilemna piang sak a, leitung vantung ah a om, na theampo ama kungah then kik siat hi. *1:20 Eph 2:16.\n21Hunkhat lai in note in Pathian taw na kikhuala uh a, ngitlo ngamtatna le ngitlo khua ngaisutna na nei uh manin a ngalte na hi uh hi. 22Ahihang tu in ama omna munah a thiangtho, a kidoituam, a sitbaang ngawlin hong thet thei natu in a Tapa pumpi thina hangin Pathian in a lawmte hong suak sak zo hi. 23A kho thu doppha tungah na thumaan tawntung vun a, lungdamna thupha na zak ciil uh lai a na nga uh lametna taw na kipeal nuam heak vun. Leitung mihing sim tungah a kihil hi Lungdamna Thupha hu in keima Paul sia naseam khat suak ka hi hi.\nPawlpi Naseam khat bang a Paul ii Nasepna\n24Tu in no atu ka thuak nate tungtaang ah ka lungdam hi, banghangziam cile a pumpi ahi pawlpi atu Christ ii thuak tu a om laite a khuangkhim natu in keima in chi le sa taw ka thuak ciangin a hu ka hi hi. 25Taciangin kei sia Pawlpi naseam tu in Pathian in hong vawt hi a, note phat natu in hi nasep lian sia sep tu in hong kipia hi. Tua nasep lian sia ama thu a cing takin than sak natu hi a, 26tua thu in hun bo sa sungah mihing nam theampo te sung pan a kiseal, tuciangin ama mite tungah a kilak thukuu ahi hi. 27Pathian deina ahi, a tuanngen thukuu sia a mite ii heak natu le mihing theampo atu ahi hi. Tua thukuu in bang ziam cile Christ in note sungah om a tua hu in note in Pathian vaangletna na lua tu uh hi. 28Tua ahikom Christ sia mihing khat sim tungah ka hil uh hi. Pathian omna munah mihing khat sim in Christ taw kikop in, a khanthin natu in ciimna theampo taw hil in a kidop natu thu ka pia uh hi. 29Hi nasep a kizaw thei natu in ka sungah na hong seam Christ ii nasia tak a tha hong piakna zangh in diangin ka kisaan hi.


url: =Russia in Arctic ah Nuclear Icebreaker bawlkik ~ TK Lian :: ZOMI DAILY\nposted on 1 February 2017 at 6:30 pm Lomkholna: News, Russia, Thangkhanlian, World\nFeb. 1, 2017: Russia in Arctic ah nuclear icebreaker Lenin kici a lak khiat khit kum 30 khit nungin Arctic ah nuclear icebreakers bawl thak hi. Arctic kiim pen Canada, US, Norway leh tu nai diakin China in galvan lamsang a kidemna mun ahi hi. Russia in Arctic ah nuclear icebreaker a bawl pen 1991 in Soviet gam tampi in a kikhen khit nung adingin galvan a lam kikna nasia pen hi lai a, Soviet gam keek ma-in galvan lamsang ah a hatna uh a lam kikna ding un a bawl uh hi ci ci-in uliante, military analysts leh government document review ten ci uh hi.\nArctic kiim pen Saudi Arabia gam sangin hydrocarbons kizang nai lo (reserved) a tam zawkna mun hi a, tua hangin Russia in hih mun ah galkap thahatna ding nasia takin lam kik ding hanciam hi. Tua dingin President Vladimir Putin in Russia in a nusiat sa gal vilna mun, huih lak panin galvilna mun leh radar phual bawl phatna dingin thupia hi. Arctic kiim pen a leitang golna million square mile ahi hi.\nRussia in Arctic ah nuclear icebreakers thum lam kik sawm a, a lam kikte pen leitung adingin nuclear icebreaker gol pen ahi hi. Arctic kiim ah ice breaker 40 kiim om a, tuate lak panin guk bek nuclear tawh kithuah hi. Arctic kiim-ah nuclear breaker teembaw nei om lo a, nuclear ice breaker pen galkapte leh nautangte zat teembaw in kizang hi.\nRussiate’ Northern Fleet kici pen Kola Bay vuk tui kianga om Murmansk pansan hi a, amasa pen dingin nuclear icebreaker leh ice capabe corvettes (vuk khal thuak zo galdona teembaw dalna ding) kici leh cruise missile tawh kithuah in kibawl ding hi. Russia in Arctic ah nuclear icebreaker a bawl manin US zong na patau pah a, kha guk sung om dingin US Marines 300 kiim tu kha-in Norway gam ah sawl pah hi. Hih pen US in Galpi Nihna khit nungin Norway ah galkap tam a sawlna pen hi lai hi.\nRussia in 2014 in Ukraine panin Crimea laksak hi (a man takin Crimea ten referendum vote khia in a tamzaw deihna tawh Russia a beel ahi hi) ci-in North Atlantic Treaty Organization (NATO) in ngawh pongin tua khit nung NATO member gam gukin 2015 panin Russia kiim-ah galdo ding dan sinna na nei uh hi.\nSource: Reuters/ Thang Khan Lian\nPrevious: UN Youth Forum 2030 kamkupna tomkim ~ Bob Tuangpi\nNext: Israel in a uk khumna West Bank a teennading inn 3000 lamsawm ~ TK Lian


url: =District leh State vai ~ Pu Thangboi :: ZOMI DAILY\nposted on 16 October 2018 at 7:54 pm Lomkholna: News, Politics, Thangboi, Zomi\n“District zong ngah nailo a, State tumh (Sakhi manlo ngaltang tumh tawh kibang lel lo ding ih hiam)” aci pawlkhat om hi.\nKawlgam nainganzi athei hetlote’ thugen ahi hi.\nDistrict pen 2008 thukhun nuai pan a sawk ding hi a, State pen 2008 thukhun pualam pan a sawk ding ahi hi.\nGenbeh lai ni\nDistrict bek hilo a Self-administered Zone (SAZ) nangawn 2008 thukhun nuai pan a sawk theih ngah theih ahi hi. Tuate asawk dingte pen 2008 thukhun tawh kituak a kiphuan kipawlnate in asawk ding uh ahi hi.\nState thak leuleu pen party min tawh nget theih hilo hi.\nGam khat peuh in akisapna zui in state thak abehlap ngeina hilel hi. Kawlgam ah zong 1948 suahtakna ngah lai in khat vei, 1974 thukhun zui in khat vei, 2008 thukhun zui in khat vei cih bang in State/Division/SAG te aki behlap toto ahi hi.\n2008 thukhun zui a SAG angahte zong 1993 pan 2007 kum dong National Convention (အမ်ဳိးသားညီလာခံ) ah ana kihelte ahi hi. Tuihual ana zuite’n angah uh ahi hi. Ei zong tulaitak a tuihual ih zuih kei leh mailam ah ih kisik thapaai lel ding hi.\nTulaitak a aomsa state te tawh kicing nailo a, peello behlap loh phamawh lai ahih ciang in tua behlap dingte akibehlap ni ciang in Zomi te’n zong State khat deih ih hih man a tua ding a ki thawi khol ih hi hi. DC ngah leh ngahloh tawh kisai hetlo hi. State ngah zawhlohna ding thu omlo hi. Ahi zong in 2008 thukhun pualam pan in deihna angen thei ding pen thautawi kipawlna bek om ahih lam phawk huai hi.\nThautawi kipawlnate lak ah “Naypyitaw buluh ding, kawlteng gomang ding” aci khat zong omlo hi. Mihai thautawi kipawlna leitung ah omlo hi.\nKachin leh Karen te bang in na tawilo uh hi leh agam vua’ vanmanpha teng abei sawt mahmah ta ding hi. Atawi man vua tampi kemzo lai uh hi.\nPrevious: Leitung ah Doctorate nam 4 om\nNext: United Nations (UN) ah Conference kahding sapna